ጠቅላይ ሚኒስትሩ እየወሰዷቸው ያለውን ፖለቲካዊና ኢኮኖሚያዊ እርምጃዎች እንደሚደግፉ  የደብረታቦር ከተማ ነዋሪዎች ተናገሩ
የኢፌዴሪ ጠቅላይ ሚኒስትር ዶክተር አብይ አህመድ እየወሰዷቸው ያለውን ፖሊቲካዊ እና ኢኮኖሚያዊ እርምጃዎች እንደሚደግፉት በደቡብ ጎንደር የደብረታቦር ከተማ ነዋሪዎች ተናገሩ፡፡ጠቅላይ ሚኒስትሩ በሀገራችን ሰላም እንዲሰፍን ለማድረግ እየወሰዷቸው ያሉት የፖለቲካዊ እና ኢኮኖሚያዊ ርምጃዎች እጅግ አበረታች መሆናቸውን ነው ነዋሪዎቹ የገለፁት፡፡ነዋሪዎቹ እንደገለፁት ዶክተር አብይ አህመድ ወደ ኃላፊነቱ በመጡበት ውስን ጊዜያት ያሳዩት እምርታ በሀገሪቱ ሰላም እንዲሰፍን እና በጎረቤት ሀገሮች ግንኙነት የበለጠ እንዲሻሻል በትኩረት መስራታቸው የሚደነቅ ነው፡፡የሀገሪቱ ህዝቦች በአንድነት፣ በመፈቃቀር እና በመቻቻል አብረው እንዲኖሩ በማድረግ እየወሰዷቸው ያሉት እርምጃዎች አስተማሪና አርኪ ናቸውም ብለዋል፡፡በሀገር ውስጥም በፖለቲካ ጉዳዮች ታስረው የነበሩ ታራሚዎች በይቅርታ እንዲለቀቁ መደረጉ ለኢትዮጵያ አንድነት ጉልህ ድርሻ የሚጫወት ነው  ብለዋል ነዋሪዎቹ፡፡   ጠቅላይ ሚኒትሩ ከኢህአዴግ ስራ አስፈጻሚ ኮሚቴ ጋር በመምከር በሀገሪቱ ያጋጠመውን የውጭ ምንዛሪ እጥረት ለመቅረፍ በመንግስት ሥር ይተዳደሩ የነበሩት ተቋማት ውስጥ የግል ባለሃብቱ ድርሻ እንዲኖረው ያስተላለፉትም እርምጃ ወቅቱ የሚጠይቀው እርምጃ ነው ሲሉ ነዋሪዎቹ አስተያየት መስጠታቸውን የዞኑ የመንግስት ኮሙኒኬሽን ለዋልታ በላከወው መግለጫ አመላክቷል፡፡ 